ועדת הפנים ואיכות הסביבה, כנסת 16, פרוטוקול מספר 182, 2004-03-22 09:00

יורי שטרן: בוקר טוב.

יורי שטרן: המציע, חבר הכנסת יצחק הרצוג, נמצא בפקקים וביקש שנתחיל בלעדיו, מה עוד שהזמן שלנו הוא לא יותר מ-40 דקות.

יורי שטרן: סכנת התמוטטות של מבנים ארכיאולוגיים באתר מצדה – דיון מהיר מטעם חבר הכנסת יצחק הרצוג, שייעשה בלא נוכחותו של המציע.

יורי שטרן: הוא יצטרף אלינו.

יורי שטרן: בבקשה, מושון.

משה גבאי: אנחנו היינו לפני שבועיים בדיון בלובי הירוקים, לובי איכות הסביבה, ושם הצגנו את הנושא.

משה גבאי: אני מאד שמח שבוז'י לקח את העסק לידיו והגיע למצדה למחרת.

משה גבאי: בא למצדה לראות את הדברים, והוא סייר עם אסי, עם איתן.

משה גבאי: התרשם עמוקות ממה שקורה שם, כי תמיד אמרנו שטוב מראה עיניים.

משה גבאי: כשאתה רואה את הדברים דרך מראה העיניים ולא דרך המצגות – כמו שראית אתמול יורי, את הירקון ואת נחל תנינים - - -

יורי שטרן: אז מה קורה?

יורי שטרן: בוז'י ראה, ספרו לי עכשיו.

משה גבאי: אז בוז'י ראה ובוז'י הציע להביא את זה לפה.

משה גבאי: אני מציע שאיתן, שהוא המנהל של מצדה – נמצא פה גם איתן, גם אסי, שהוא איש השימור של מצדה, יש פה את יובל פלד, את רונית מורן מהכספים ואנחנו נציג עכשיו את העניין הזה.

משה גבאי: יש לנו מצגת לנושא הזה ויש גם חומר.

יורי שטרן: טוב.

יורי שטרן: תעשו את הדברים האלה בקצרה ותתרכזו, באמת, בדברים בסיסיים.

יורי שטרן: מה קורה?

יורי שטרן: הקירות מתמוטטים?

איתן קמפבל: המערך, משנת 1994, אנחנו עובדים על תוכנית פיתוח לטיפול באתר מצדה.

איתן קמפבל: נערכנו היטב, זכינו תוך כדי גם במעמד של אתר מורשת עולמית, נערכנו באמת כמעט לכל דבר, תוכנית פיתוח לעתיד, וכולי.

איתן קמפבל: פתאום, בחמישה בדצמבר, יום שישי, נפל גשם, נפתחו השמיים, שבר ענן, שהוריד עשרים מילימטר גשם במסגרת של שעה.

איתן קמפבל: זו כמות שנתית שנופלת בכל האזור במסגרת של שעה, והניקוזים – שום דבר לא החזיק מעמד, וכל האתר הפך כמו למפל אחד מראש ההר.

איתן קמפבל: זה שטף מתחת לקירות – תכף ניכנס לפרטים – שטף את היסודות של החומות בתוך הסוללה, קירות התמוטטו, כל הדברים האלה מתועדים ואנחנו יכולים להראות אותם.

איתן קמפבל: הבעיה היא שזוהי הידרדרות שתמשיך.

איתן קמפבל: היא החלישה את המצב של במת ההר - - -

יורי שטרן: אבל תגיד לי, למרות שזה מקום יבש ואתם אולי לא חוויתם שנים רבות שטפונות שכאלה, כעיקרון המערכת צריכה להיות בנויה גם למקרים קיצוניים שכאלה.

יורי שטרן: אני מניח שזאת לא פעם ראשונה באלפיים שנה מאז המצדה הוקמה.

איתן קמפבל: אני נמצא באתר 32 שנה.

איתן קמפבל: מגיל 17 אני שם, ואני לא נתקלתי בדבר כזה.

איתן קמפבל: זו פעם ראשונה שהיה מצב כל כך דרמטי.

איתן קמפבל: ולכן, באמת, בכל החישובים שעשינו – ועשינו תוכניות, ועשינו ניקוזים.

איתן קמפבל: עשינו שבילים מניחים על במת ההר ובכל המקומות שהיה צריך עשינו ניקוזים.

איתן קמפבל: אבל זה לא עמד בזה.

איתן קמפבל: זה נשטף, והיה סחף והגענו למצב שהבסיס של החומות נשטף והדברים האלה עומדים באוויר.

יורי שטרן: יש דברים בלתי הפיכים במובן הארכיאולוגי?

אסי שלום: כן.

איתן קמפבל: יש גם בלתי הפיכים.

איתן קמפבל: יש טייחים שהתפוררו ונפלו.

איתן קמפבל: אבל ניכנס לקטע הטכני יותר, כדי שתבינו מה גודל הנזקים.

איתן קמפבל: ואנחנו לא מסוגלים להתמודד עם זה במצב הנוכחי.

יורי שטרן: מאז הוכרתם כאתר המורשת העולמית, יש לכם, למשל, אפשרות לפנות ליונסקו ולבקש סיוע בשיקום האתר?

בינה בר-און: אני אענה לדבר הזה.

בינה בר-און: אפשר לעשות את הדבר הזה, אבל אנחנו ביונסקו נחשבים בין המדינות המפותחות.

בינה בר-און: אז קודם כל אנחנו לא ברשימת אלה שנותנים להם, בטח לא בקלות.

בינה בר-און: אם האתר יוכרז כאתר בסכנה, המשמעות של הדבר הזה זה כמו להוציא אותנו מהרשימה.

בינה בר-און: אחר כך, להוציא אותו מרשימת הסכנה, זה עוד תהליך שעניינו 40 אלף דולר, רק ההליך הטכני.

בינה בר-און: זה דבר שאנחנו צריכים לשקול אם אנחנו רוצים.

בינה בר-און: לשאלה הקודמת שלך, האם זה הגשם הראשון ב-3000 שנה – מצדה הייתה בנויה על גשמים כאלה.

בינה בר-און: הגשמים האלה נאספו והם אלה שנתנו את המים במשך כל השנה.

בינה בר-און: זה כרגע לא בנוי בצורה כזאת ואחד הדברים שרוצים לעשות בכסף זה להיערך לשיטפון הבא.

יורי שטרן: אבל קודם כל, אני באמת חושב שאתם, גם כרשות העתיקות וגם כרשות הגנים הלאומיים, פשוט לא התארגנתם נכון.

יורי שטרן: כל המצבים האלה צריכים להיות איכשהו מתוכננים.

יורי שטרן: עם מרווח שמאפשר לעמוד גם באירועים יותר דרמטיים.

יורי שטרן: זה כמו רעידות אדמה.

יורי שטרן: קורות פעם בכך וכך עשרות שנים, ואתה חייב להיערך.

יובל פלד: השאלה היא מה ההתכנות של הגשמים והרעידות.

יובל פלד: האירוע הזה היה נדיר בעוצמתו, בהתכנות של - - -

יורי שטרן: טוב.

יורי שטרן: בעצם אתם אומרים שמקור חיצוני אין.

אסי שלום: רגע, יורי.

אסי שלום: אם תרשה לי שניה.

אסי שלום: חשוב מאד להדגיש פה: אנחנו, בעצם, בעשר השנים האחרונות, עבדנו מכלול מכלול מטעם משרד התיירות, כדי להכשיר בעצם את מצדה ולהעלות אותה לרמה בינלאומית.

אסי שלום: והדבר הראשון, אנחנו מוציאים בכל מכלול תוכניות מסודרות – ודרך אגב, על זה גם נבחנו מטעם המורשת העולמית.

אסי שלום: אחד הפרמטרים שהם בחנו היה שהכל מתועד ונעשה כדת, לפי האמנות הבינלאומיות.

אסי שלום: כאן הגיליון מספר 2 מתוך איזה שלושים גיליונות, הוא בעצם תוכנית ניקוז.

אסי שלום: זה משנת 1997.

אסי שלום: וכפי שאתה רואה פה, זה מערך של חיצים.

אסי שלום: זה מערך המחסנים במצדה.

אסי שלום: יש לנו לכל מכלול תוכנית כזו.

אסי שלום: אנחנו מסבירים את תפיסת הניקוז – כיצד בסיסי הקירות צריכים להיראות על מנת להדוף את המים.

אסי שלום: עשרים המילימיטר, כשהם יורדים בשנה, לא בשעה, מכתיבים את העובדה שאנחנו מנקזים למרכזי חדרים, מרשים למעט מאד מים לזרום למקום היקוות מסוים ואז תהיה לנו שם גם מעין שלולית ליום יומיים, גם ספיגה, גם אידוי ונגמר הסיפור, בגלל האקלים היבש.

אסי שלום: מה שקרה לנו בעצם באירוע החריג הזה, שיובל מדבר עליו, זה שטיפה של מערכת אל תוך מערכת.

אסי שלום: אם פה חיכינו לשלוליות שיתאדו, אז הן נסחפו הלאה והלאה ובעצם כל ההר פשוט זרם.

אסי שלום: ומים זרמו דרך הקירות.

יורי שטרן: אני מבקש סליחה לכמה דקות.

יורי שטרן: לא ידעתי שאני יושב יחיד בוועדה.

יורי שטרן: סליחה.

יורי שטרן: הישיבה הופסקה בשעה: 09:10.

יורי שטרן: הישיבה התחדשה בשעה: 09:15.

יורי שטרן: אוקי.

יורי שטרן: אז הייתה תוכנית אבל לא ביצעתם אותה.

יורי שטרן: אה – ביצעתם אותה, אבל על בסיס הנתונים שהיו.

אסי שלום: אל תבין את זה לא נכון.

אסי שלום: התוכנית בוצעה והיא עבדה מצוין.

אסי שלום: רגע, הבאתי לך המחשה.

אסי שלום: קירות מצדה - - -

יורי שטרן: אתה חושב שאני באמת אבין את מה שאתם מבינים?

אסי שלום: מאד פשוט.

אסי שלום: תראה, ידין שחפר את מצדה שחזר אותה.

אסי שלום: ולכן יש לנו אתר.

אסי שלום: היום היה קשה מאד להגיע לרמת שחזורים כזו.

אסי שלום: מכמה וכמה סיבות, לא ניכנס לזה.

אסי שלום: אבל מה שיש לנו פה זה קיר טיפוסי של מצדה - - -

יורי שטרן: היום אידיאולוגיה אחרת.

אסי שלום: בדיוק.

אסי שלום: היום זה יותר שימור, פחות שיחזור.

אסי שלום: אבל יש לך פה את הקיר המקורי שיושב עם ליבת אדמה, מעליו יש אותן אבנים עם ליבת בטון מודרנית.

אסי שלום: זה בדרך כלל פתוח, המים נכנסים ובעצם כל המקור – שפה זה חצי חצי, אבל בדרך כלל הוא שחזר גם עוד שני שליש ועוד שלושת רבעי מעל הקיר המקורי – המקור היום יושב על חללים בקירות.

אסי שלום: זה הנזק הגדול.

אסי שלום: לא רק מים שהתחתרו מתחת, גם מים שחדרו מהשחזור וירדו, ושטפו את הפנים החוצה.

אסי שלום: שלא לדבר על מערכות הטיח שגם כן קורסות.

אסי שלום: זה באמת כבר יותר טכני, לא אכנס לזה.

יורי שטרן: הפרסקות שם, בארמון הצפוני?

אסי שלום: תראה, הם מנופחים, הם יוצאים, נוציא חלק מהם ונשים אותם במוזיאון החדש שמתוקצב.

אסי שלום: דיברנו על זה עם דינה.

אסי שלום: תראה, יש לנו פה תוכנית רב שנתית לשים את הדובדבנים על הקצפת במצדה.

אסי שלום: הכנו גנים רומיים ומוזיאון חדש, והעסק מתוקצב.

אסי שלום: יש בעלי מקצוע שעושים את זה.

אסי שלום: פתאום בא המצב הזה ושטף לנו את התוכניות.

יורי שטרן: זה מתוקצב על ידי משרד התיירות?

אסי שלום: משרד התיירות, התחלנו כבר עם מקורות חיצוניים קצת.

יורי שטרן: משרד התיירות יש לו תקציבים, דלים אמנם.

עוזי דהרי: משרד התיירות אין לו תקציבים.

בינה בר-און: השנה אין להם תקציבים.

יובל פלד: אבל יש להם מניות במצדה.

עוזי דהרי: יש להם מניות, הם השקיעו הרבה כסף במצדה בעבר, אבל השנה הם לא יכולים לסייע.

יורי שטרן: אין עמותת התיירות באזור?

עוזי דהרי: אלה תקציבי חמת, ולחמת השנה אין תקציבי פיתוח.

עוזי דהרי: אנחנו טוענים, יורי, שדבר כזה הוא מעל כל מה שציפינו ומה שהמומחים ציפו.

יורי שטרן: אז אתם צריכים עכשיו עבודות הצלה לכל האתר.

יורי שטרן: כמה כסף זה?

משה גבאי: יש פה מצגת שהכנו.

יורי שטרן: בוא קודם נתחיל מהסוף.

יורי שטרן: אחר כך יהיה זמן למצגת.

יורי שטרן: כי פשוט חבל.

יורי שטרן: זה מעניין, אבל אתם לא באתם כדי להציג אותה, בסופו של דבר.

יורי שטרן: 10 מיליון ₪.

יורי שטרן: זה כל הסכום?

בינה בר-און: זה הסכום לעזרה ראשונה, שיוציא אותנו מהבעיה הזאת.

בינה בר-און: אנחנו רוצים להגיד שהאזור הזה מועד לפורענות.

בינה בר-און: לחלק מהפורענויות יכולנו להיערך.

בינה בר-און: למשל, זה אזור מוכה רעידות אדמה.

בינה בר-און: כשבנו את הרכבל בנו אותו באופן כזה, שהוא מוגן מרעידות אדמה ואכן הרעידה, גם הגדולה וגם הקטנה שהיו.

בינה בר-און: האתר הזה נמצא בנגיעה, באחריות, של כמה משרדי ממשלה.

בינה בר-און: המשרד שלי, כמובן, משרד התיירות, משרד החינוך דרך יונסקו ואנחנו רוצים לשתף גם את התמ"ת ולהביא כוח עבודה למקום הזה.

בינה בר-און: השרה לאיכות הסביבה מנסה לעשות עכשיו בדיקת ממשלה יחד עם השרים האלה שציינתי, כדי לעשות תוכנית של עזרה ראשונה למצדה עם צוות מנכ"לים שיעקוב אחרי הדבר הזה.

בינה בר-און: אני מציעה שאיזו החלטה שתתקבל פה, יהיה לה נספח שיגיד שיצטרכו לדווח כאן, בוועדה, כל חצי שנה או כל תקופה אחרת שתראה לך, מה קורה שם.

בינה בר-און: כי המקום הזה הוא באמת אחד ה- אין מספיק סופרלטיבים לתאר את החשיבות שלו כאתר מורשת, גם שלנו וגם עולמי.

בינה בר-און: אנחנו לא יכולים שהוא יתפורר לנו בין הידיים.

יורי שטרן: מה שנדרש פה הוא באמת פול כזה של משקיעים, אפשר להגיד.

יצחק הרצוג: שלום.

יצחק הרצוג: סליחה על האיחור.

יורי שטרן: שלום.

יורי שטרן: אנחנו כבר פתרנו את הבעיה.

יצחק הרצוג: זהו?

יצחק הרצוג: שיפצת?

יצחק הרצוג: אתה והורדוס.

יורי שטרן: בנינו מחדש.

יורי שטרן: אנחנו בונים יותר טוב מקודם.

יורי שטרן: אני חושב שאם מספר משרדי ממשלה והמועצה האזורית, שהיא לא מהעניות במדינה, נגיד את זה ככה - - -

יצחק הרצוג: הוא פה, ראש המועצה?

יעקב אקריש: לא.

יעקב אקריש: אני הנציג שלו.

יורי שטרן: זה גם חלק מההכנסות שלכם.

יעקב אקריש: ההכנסות שלנו?

יעקב אקריש: לא.

יעקב אקריש: זה גן לאומי.

יורי שטרן: זה גן לאומי, אבל התיירים שמגיעים לבתי מלון – ההכנסה של האזור מבוססת, במידה מסוימת, על מצדה.

יורי שטרן: הם גם משלמים ארנונה.

קריאה: לא.

בינה בר-און: כן, משלמים.

בינה בר-און: על המבנים.

יורי שטרן: והתחנה למטה, איפה שהרכבת מתחילה.

בינה בר-און: מבחינה כספית יכול להיות שיש פה איזשהו פתרון, אבל אנחנו צריכים פה איזשהו כינוס של מוחות.

בינה בר-און: רשות הטבע והגנים נמצאת בעול כספי בלתי רגיל בגלל הרכבל.

בינה בר-און: היא משלמת כל שנה שישה מיליון שקל להחזיר את החובות של הרכבל.

בינה בר-און: אם האוצר ידע לפתור אותה מההחזר הזה, זה הכסף שיכול ללכת ישירות להצלת הגן.

יצחק הרצוג: מה עם הקרן לפיצוי בגין נזקי טבע?

יצחק הרצוג: אי אפשר להחיל אותה על זה?

יורי שטרן: יש בכלל ביטוח לאתר?

אסי שלום: יש ביטוח, אבל לא לעתיקות.

בינה בר-און: יש קרן.

בינה בר-און: אנחנו בודקים את האפשרות כרגע.

בינה בר-און: היא בדרך כלל לא מבטחת דברים כאלה, אבל אנחנו בודקים את האפשרות.

רונית מורן: בדרך כלל זה חקלאות, אבל הנושא בבדיקה.

יצחק הרצוג: אם חלילה האתר הזה קורס, הרי ההדים הבינלאומיים – שלא לדבר על היהודיים – הם אדירים.

יצחק הרצוג: יש פה אחריות עצומה.

יורי שטרן: אני בטוח שהסוכנות תוכל להשתתף בזה.

יצחק הרצוג: קרן היסוד.

יורי שטרן: כן.

יורי שטרן: המגביות למיניהם.

יורי שטרן: כי חלק גדול מהמיתוסים שהם משתמשים בהם זו מצדה.

יורי שטרן: מביאים את הנוער.

יצחק הרצוג: תוך כמה זמן תהיה לך תשובה מהקרן לפיצוי בגין נזקי טבע?

רונית מורן: אני יכולה תוך שבוע שבועיים לנסות לבדוק, לגשש, אם זה בכלל עומד בקריטריונים שלהם.

יצחק הרצוג: או שצריך לבדוק מהם הנהלים.

יצחק הרצוג: אם יש איזושהי החלטה אדמיניסטרטיבית או פרלמנטרית, אנחנו מוכנים לסייע.

יצחק הרצוג: כי יש קרן שיש לה כסף.

יורי שטרן: השאלה אם היא מכסה את זה.

יורי שטרן: תארגן את זה, כך את זה ככוח משימה.

יורי שטרן: אנחנו פשוט - - - ועדת משנה אד-הוק שאנחנו מקימים ברשותך.

משה גבאי: רק משפט אחד.

משה גבאי: אנחנו היינו לפני חודש בערך אצל אברהם הירשזון, יושב ראש ועדת הכספים.

משה גבאי: הצגנו לו את העניין הזה באופן אישי.

משה גבאי: הוא אמר שיש כאן איזושהי פרוצדורה.

משה גבאי: הוא מוכן לעזור במסגרת מה שהוא קרא לו: "תקציבים עודפים", תקציבים לא מנוצלים.

יורי שטרן: אבל זה בסוף השנה.

משה גבאי: הוא דיבר על אפריל.

משה גבאי: הוא ביקש שזה יעבור פה, בוועדה הזאת, ושתהיה המלצה לוועדת הכספים.

משה גבאי: והוא אמר שברגע שתהיה המלצה בוועדה הזאת, הוא יכול לקדם את הנושא אצלו, בוועדה שלו.

משה גבאי: כך הוא אמר.

יצחק הרצוג: בואו נעשה קצת סדר, כי מרוב רעיונות לא נגיע לשום תוצאות.

יצחק הרצוג: קודם כל, מה רשות הטבע והגנים יכולה לתת?

יצחק הרצוג: בכל זאת, הפרוייקט שלה.

משה גבאי: רשות הטבע והגנים, כסף אין לה לתת לדבר הזה.

יצחק הרצוג: אין לה שום קרנות למצבי חירום?

איתן קמפבל: חשוב לזכור שכרגע יש במקום צוות מיומן שבאמת יכול לבצע את העבודה הזו.

איתן קמפבל: זה דבר שאם אנחנו נתמהמה יותר מדי, גם זה עלול לא להיות.

יצחק הרצוג: מי פה מהרשות שיכול להגיד מילה בעניין הזה?

יצחק הרצוג: בעניין התקציב?

יובל פלד: תראה, הצוות עצמו באמת עושה עבודות של עזרה ראשונה.

יובל פלד: עשה, עושה ויעשה עבודות של עזרה ראשונה.

יובל פלד: זה לא ייתן תשובה להשקעות הגדולות שצריך לעשות.

רונית מורן: נכון להיום מצדה, למעשה, זה אתר שהעלות התפקודית שלו היא בגירעון של כשניים או שלושה מיליון שקל לשנה.

רונית מורן: אם בעבר מצדה הותירה עודפים כספיים אדירים, היום אך ורק לפתוח את האתר, גם אם יש בן אדם אחד שמגיע, זה למעשה כל הצוות של השימור.

רונית מורן: לכן מצדה היום בגירעון.

רונית מורן: מעבר לזה, אנחנו נושאים כל שנה בעלויות של החזר הבניה של הרכבל, של שישה מיליון שקל.

רונית מורן: זאת אומרת: למעשה, הרשות היום כבר מסבסדת את מצדה, גם בתקציב הפיתוח וגם בשוטף בקרוב לעשרה מיליון.

יצחק הרצוג: אין לכם ביטוח בכלל, על הדברים האלה?

רונית מורן: אנחנו בדיוק פנינו לביטוח, ייתכן שיהיה כסף.

רונית מורן: של מאה או מאתיים אלף שקל.

יצחק הרצוג: חבר'ה, אין מה לעשות.

יצחק הרצוג: גם ועדת כספים יכולה לקחת חצי שנה.

אסי שלום: בוא תן לי רגע להסביר את העניין של הביטוח.

איתן קמפבל: אנחנו פנינו לביטוח, הם ייענו לסדר גודל של 240,000 שקל.

איתן קמפבל: עם זה ניגשנו קודם כל לטפל בקטע בטיחותי מעל הגשר.

איתן קמפבל: זה הרעיון.

איתן קמפבל: כאשר אצלם, זה היה מיועד לשבילים.

איתן קמפבל: עתיקות לא מכוסות על ידי הביטוח.

איתן קמפבל: דברים שאנחנו יצרנו, כמו שבילים ומעקות וכולי – בסדר.

יצחק הרצוג: מה עשתה רשות העתיקות, בעניין הזה?

עוזי דהרי: המומחים שלנו עשו סיור.

עוזי דהרי: לדעתנו הבעיה יותר חמורה ממה שהיא מוצגת פה על ידי רשות הטבע והגנים.

עוזי דהרי: הבעיה היא, כמובן, בשחזור שנעשה בשנות השישים וראשית שנות השבעים.

עוזי דהרי: השחזור נעשה בצורה רעה, מוטעית, והוא גרם לנזק.

עוזי דהרי: כי על קיר רעוע וחלש בנית את מה שהגן על הקיר בפני השטפונות הקודמים.

עוזי דהרי: אנחנו חושבים שהנזק הוא הרבה יותר גדול, שצריכים להשקיע השקעה ראשונית – על ידם.

עוזי דהרי: הם בעלי הבית – הרבה יותר כסף ממה שהם חושבים - עשרה מיליון זה טיפה בים, צריך כפול מזה - רק כדי לתקן את הנזקים הראשונים.

עוזי דהרי: אנחנו מניחים שאם המצב יימשך ככה, מהר מאד יהיו סדקים והקירות יפלו – לא יתפוררו, יפלו – בגושים גדולים.

עוזי דהרי: כל החלקים העליונים, שהם ייצוקי בטון בעצם, יש להם טיט מודרני, יושבים על כלום.

עוזי דהרי: אז הכלום הזה מחזיק בגלל ניוטון ורעידות אדמה, לא משנה מה.

עוזי דהרי: בסוף הכל יקרוס.

עוזי דהרי: יש שם בעיה קשה מאד של הניקוזים, בעיה קשה מאד של המשקל על הקירות הרעועים, ואנחנו לא מאמינים בכוסות רוח למת.

עוזי דהרי: רשות העתיקות מאמינה שצריך להיות פה טיפול דרסטי, ומהר.

יצחק הרצוג: מה שאני מבקש, אם אפשר לקבל מכתב מסודר מרשות העתיקות - - -

עוזי דהרי: אפשר.

יצחק הרצוג: כמו חוות דעת, שאני יכול אתה ללכת להירשזון ולבקש דיון להעברה תקציבית.

יצחק הרצוג: המשרד יצטרך לבקש גם, לפנות פניה מיוחדת בעניין אל האוצר.

יצחק הרצוג: אני מניח שלא יתנו לנו עשרה מיליון.

יצחק הרצוג: אני לא יודע כמה, אבל אפשר בכל זאת איזשהו תקציב של כמה מיליונים להציל את מה שצריך, ומאד חשובה חוות דעתכם המקצועית.

עוזי דהרי: נשלח.

יצחק הרצוג: ובמקביל קרן נזקי טבע וביטוח.

יצחק הרצוג: בסדר?

יצחק הרצוג: תוך כמה זמן אני אוכל לקבל עדכונים בצורה מסודרת?

יצחק הרצוג: יומיים-שלושה?

יצחק הרצוג: ארבעה?

יצחק הרצוג: כמה?

רונית מורן: לגבי הקרן כמה ימים.

יצחק הרצוג: אני אסכם כבר.

יצחק הרצוג: עוד משהו?

בינה בר-און: כן.

בינה בר-און: קודם כל, חס וחלילה שלא יצא מפה משהו שאפשר להבין ממנו שיש סכנה למבקרים.

בינה בר-און: זה יהרוג לנו את העסק.

יצחק הרצוג: אני מסכים אתך במאה אחוז.

יצחק הרצוג: הערה נכונה.

יצחק הרצוג: אין לנו כוונה כזאת.

יצחק הרצוג: זה יותר סכנה לאתר.

משה גבאי: כי התנאים הבטיחותיים טופלו.

יצחק הרצוג: כן.

יצחק הרצוג: הסכנה היא יותר סכנה של טווח ארוך לעתיקות, לצד הארכיאולוגי.

בינה בר-און: דבר שני, אני מציעה שהעניין יישאר על סדר יומה של הוועדה ושחלק מההחלטה יהיה שפעם בחצי שנה או פעם בשנה יבואו לדווח פה מה המצב.

יצחק הרצוג: פעם בשנה לא נותן לנו שום דבר.

יצחק הרצוג: אני רוצה לעשות תוך מספר שבועות עוד ישיבת עדכון, כדי לראות מה קרה.

יצחק הרצוג: סיימת?

בינה בר-און: כן.

יצחק הרצוג: אז הסיכום הוא כדלקמן: ראשית, מתוך משאבים קיימים – זה אומר שרשות הטבע והגנים נוקטת ביכולותיה היא, בצעדי הצלה בטיחותיים בתיאום עם רשות העתיקות.

יצחק הרצוג: שנית, יש פנייה לביטוח כדי לקבל מה שניתן.

יצחק הרצוג: זה לא סכום גדול, אבל בכל זאת.

בינה בר-און: אני מציעה שגם למועצה האזורית.

יצחק הרצוג: רגע.

יצחק הרצוג: תכף אני אדבר על המועצה האזורית, זו שאלה מצוינת.

יצחק הרצוג: שלישית, יש קרן לפיצוי בגין נזקי טבע.

יצחק הרצוג: הפנייה אליה היא של רשות הטבע והגנים, ואנחנו כוועדה – אתם יכולים לצטט אותנו – תומכים בכך.

יצחק הרצוג: רביעית, מה המועצה יכולה לתת?

יצחק הרצוג: בכל זאת המועצה צריכה לתת פה השתתפות.

יצחק הרצוג: אין מה לעשות.

יעקב אקריש: אני מבין את זה, אבל אני לא מוסמך לענות על זה.

יצחק הרצוג: אז אם אני אוכל לקבל עד תחילת השבוע הבא את עמדת המועצה ובמה היא יכולה לסייע.

יצחק הרצוג: הייתי רוצה שהיא תהיה בממשק מלא עם כל הגורמים, במה היא יכולה לתת את חלקה פה.

יצחק הרצוג: הרי כל השיפוצים והכל זה רכיבים רכיבים.

יצחק הרצוג: אז אתה נותן לו רכיב שיהיה באחריותו.

יצחק הרצוג: דבר אחרון – אחרי שנקבל מד"ר דהרי חוות דעת מלומדת, מסודרת, על החשש האמיתי לצד הארכיאולוגי של האתר, אנחנו נזמן דיון אצל אברהם הירשזון, יושב ראש ועדת כספים.

יצחק הרצוג: במקביל, המשרד לאיכות הסביבה יפנה לאוצר לקבל סיוע מיוחד למטרה הזאת, ברגע שנעשה איזו מטריצה.

יצחק הרצוג: עכשיו, בואו לא נגזים בכמויות.

יצחק הרצוג: כי לא יהיה הרבה כסף.

יצחק הרצוג: אבל מה שאתה חושב שהוא המינימום הנכון, על דעת כולם – גם אסי, גם הצוות, איתן – את זה נבקש.

קריאה: לא כדאי לפנות ליונסקו?

יצחק הרצוג: יונסקו לא ייתן כסף.

יצחק הרצוג: הוא לא נותן בחיים כסף.

עוזי דהרי: הוא רק יוריד אותך מהרשימה ויוסיף אותך לרשימת סכנה.

יצחק הרצוג: אנחנו רוצים להבהיר שהובהר כאן שאין סכנה למטיילים, אלא רק לממצאים הארכיאולוגיים.

יצחק הרצוג: רק אני מאד מבקש, אם אפשר, לקבל עד יום ראשון שני את החומר.

יצחק הרצוג: יורי, סיכמנו כבר.

יורי שטרן: אני מיותר פה?

יצחק הרצוג: לא.

יצחק הרצוג: אתה לא מיותר בכלל.

יצחק הרצוג: אבל רק רציתי שתדע.

יורי שטרן: אוקי.

יורי שטרן: מה הסיכום?

יצחק הרצוג: הסיכום כולל כמה רכיבים.

יצחק הרצוג: הרכיב הראשון, כמובן, רשות הטבע והגנים מתוך משאביה היא, תדאג לצעדי חירום, כמובן לכל נושא הבטיחות של התיירים והמבקרים והובהר פה, גם לפרוטוקול, שאין סכנה למבקרים.

יצחק הרצוג: שלא חלילה יהיה משהו כזה.

יצחק הרצוג: הדבר השני, יש פנייה לביטוח.

יצחק הרצוג: מה שיהיה מהם, בסדר.

יצחק הרצוג: אין הרבה ציפיות.

יצחק הרצוג: הדבר השלישי, קרן לפיצוי בגין נזקי טבע.

יצחק הרצוג: תיעשה אליהם פנייה.

יצחק הרצוג: אנחנו, כוועדה – אפשר להשתמש בזה – מגבים את הפנייה הזאת, כי זה באמת נזק טבע קלאסי.

יצחק הרצוג: הדבר הרביעי, אנחנו מצפים מהמועצה להשתתף והיא תיתן לנו עד יום ראשון תשובה, במה היא יכולה להשתתף והיא תיצור קשר גם עם מפעילי האתר ותיקח על עצמה איזשהו מקטע.

יורי שטרן: סליחה.

יורי שטרן: יש סדר קדימויות בתוכניות ההצלה?

יורי שטרן: יש דברים שהם יותר מיידיים?

קריאות: כן.

קריאות: בדיוק.

קריאות: יש.

יצחק הרצוג: דבר חמישי, רשות העתיקות, ד"ר דהרי, ייתן חוות דעת.

יצחק הרצוג: כי הסכנה הגדולה היא לעתיקות, ויש סכנה.

יצחק הרצוג: הוא אומר: זה על כרעי תרנגולת.

יצחק הרצוג: ויש צורך, באמת, בעבודה מסיבית של כמה מיליוני שקלים.

יצחק הרצוג: ואז מה שנעשה, אחרי שנקבל את חוות הדעת הזאת, המלומדת ומאוזנת, וכמה שיותר מהר, נלך לאברהם הירשזון והמשרד לאיכות הסביבה יפנה לאוצר.

יצחק הרצוג: אפשר לעשות לפחות החלטה חד-פעמית של ועדת כספים, כי זה בכל זאת נושא בעל ערך לאומי.

משה גבאי: אברהם מוכן לזה, ואנחנו גם לוקחים אותו לסיור, בפגרה.

יצחק הרצוג: בסדר.

יצחק הרצוג: אין בעיה, טוב.

יורי שטרן: למה רק אותו?

יורי שטרן: דקה אחת.

יורי שטרן: ועדת הפנים גם רוצה.

יורי שטרן: אנחנו לא ניתן את ההמלצה.

יורי שטרן: ..

קריאות: בבקשה.

יצחק הרצוג: אני מבקש להזמין את יושב ראש ועדת הפנים והחברים.

רונית מורן: אני רק רוצה להוסיף, אם אפשר, לתמוך דרך משרד העבודה, שייתנו לנו הקצבה של פועלים מובטלים, על מנת - - -

יורי שטרן: של עבודות יזומות?

יורי שטרן: זה נכון.

יצחק הרצוג: בסדר.

יצחק הרצוג: אבל את זה אתם צריכים לכתוב.

יצחק הרצוג: תכתבו למשרד, שלחו לנו עותק.

רונית מורן: אולי אפשר שזו תהיה המלצה של הוועדה?

יצחק הרצוג: אנחנו נגבה את זה.

יורי שטרן: לא, לא.

יורי שטרן: זה לא ככה.

יצחק הרצוג: זה לא עובד ככה.

יורי שטרן: מי שצריך לפנות זה רשות הגנים.

יורי שטרן: כי היא הגוף שיעסיק.

יורי שטרן: תשלחו אלינו את ההעתק של הפניה ואנחנו נשלח את מכתב התמיכה שלנו.

יצחק הרצוג: בדיוק.

יורי שטרן: כי הבסיס הוא הפנייה שלכם.

יורי שטרן: אני לא יכול לפנות במקומכם, אנחנו יכולים רק לגבות אתכם.

יצחק הרצוג: ונעשה תוך כמה שבועות ביקורת.

יצחק הרצוג: ישיבת ביקורת.

יורי שטרן: מה האוצר אומר?

יורי שטרן: אתם מודעים למצב?

יצחק הרצוג: אה.

יצחק הרצוג: יש פה נציגת אוצר?

מיכל צוק: עכשיו אנחנו מודעים.

קריאה: הם יהיו מחר אצלנו, אני מקווה, בסיור.

מיכל צוק: קודם כל, הזמינו אותי לכאן כדי לבדוק את הנושא מטעם רשות העתיקות.

מיכל צוק: אני מבינה שהנושא נמצא בתחום האחריות של רשות הטבע והגנים.

יורי שטרן: זה ביחד.

יורי שטרן: אי אפשר להפריד פה.

יורי שטרן: הסכנה פה היא קודם כל לעתיקות.

עוזי דהרי: אנחנו פועלים יחד, אבל התקציב צריך ללכת אליהם.

יצחק הרצוג: אז מה את אומרת?

מיכל צוק: אנחנו נבדוק, אבל באמת צריכה להגיע פנייה רשמית.

מיכל צוק: - - -

יורי שטרן: הדבר שלמשל מציעים הוא, ואני לא יודע אם זה בעל משמעות חשבונאית – אם אתם, נניח, תקחו על עצמכם להחזיר או לפרוש אחרת את החובות של הרכבל.

יורי שטרן: למי זה?

קריאות: שוויצרים.

מיכל צוק: לדבר כזה אני, כמובן, לא מוסמכת לתת תשובה, אנחנו נבדוק, אבל אנחנו צריכים פנייה מכם.

יורי שטרן: אנחנו באמת נקים כוח משימה, מן ועדת-משנה אד-הוק שחבר הכנסת הרצוג יעמוד בראשה, בשביל לרכז את המאמצים שלנו, של הכנסת, מול שאר הגורמים, כאשר מצדכם אני רואה צורך מיידי בשתי פעולות.

יורי שטרן: אחת, זה באמת הוצאת כל המכתבים, והכל, וגם המלצה טובה לנו, איפה אתם רואים – אנחנו ניתן גיבוי לאורך כל הדרך להמלצות שלכם.

יצחק הרצוג: בדיוק ככה.

יורי שטרן: פנייה שלכם ומלווה אותה פנייה שלנו, למשל לקרן לנזקי טבע.

יורי שטרן: וכולי.

יורי שטרן: דבר שני: אתם, כרשות הגנים הלאומיים ורשות העתיקות, ביחד, אתם צריכים לכנס פה פורום בין-משרדי.

יורי שטרן: אני רוצה שזה לא יהיה באחד המשרדים – כי אני פשוט לא רוצה שכל אחד יזרוק אחריות אחד על השני, אלא אם כן שרת איכות הסביבה מוכנה לכך.

יורי שטרן: היא בדרך כלל חלוצה טובה בדברים האלה.

יורי שטרן: אולי אתם תרכזו את זה.

יורי שטרן: .

בינה בר-און: אני אמרתי כבר קודם:

בינה בר-און: השרה מנסה עכשיו להגיע להצעת החלטה מוסכמת - - -

יורי שטרן: בממשלה, בין המשרדים.

בינה בר-און: על שר החינוך, על שר התמ"ת, בשביל לקבל את העובדים, על שר האוצר ואנחנו.

יצחק הרצוג: מצוין.

יצחק הרצוג: אני גם אדבר עם השרים האלה במליאה.

יורי שטרן: גם אני.

יורי שטרן: ואם תארגנו את הסיור, אני מציע שזה יהיה דווקא בחול המועד, כי אני חושב שחשוב גם שהמבקרים הרבים ייראו שמגיעים חברי כנסת.

יורי שטרן: יש לזה איזשהו ערך מוסף.

משה גבאי: אנחנו נארגן את הסיור.

יצחק הרצוג: אני צריך לצאת ליושב ראש, הוא מחכה לי.

יצחק הרצוג: אני מתנצל מראש.

יצחק הרצוג: תודה לכם.

יורי שטרן: אז עכשיו תראו קצת מה קורה.

יורי שטרן: את המצגת.

יורי שטרן: אבל לא את הכל, רק את הדברים הבולטים במיוחד.

אסי שלום: אוקי.

אסי שלום: הפס השחור הנצחי של ידין מסמל את מה שחדש מעל מה שישן.

אסי שלום: וכפי שאתם רואים פה, מרבית הקירות נשטפו.

אסי שלום: האבנים הראשיות פה הן אבני דולומיט, זו האבן הכי כבדה.

אסי שלום: המילוי יצא.

אסי שלום: לא רק המילוי שמחזיק פה, אלא המילוי בפנים הקיר.

אסי שלום: הליבה של הקיר יצאה.

אסי שלום: והחלחול הוא מפה.

אסי שלום: בגלל שהשחזור נעשה – טוב או לא טוב, אנחנו לא נשפוט כרגע – הוא נשאר פה ריק.

אסי שלום: לא "כיחלו" את הקיר, והמים כל הזמן חודרים.

יורי שטרן: אין איטום.

אסי שלום: אין איטום.

אסי שלום: כרגע אנחנו בפעולה שמחזירים את כל האבנים האלה, עם אדמה מתוקנת והכל, לאורך כל הקיר.

יורי שטרן: אתה יכול להתגייס מתנדבים?

יורי שטרן: אני מדבר על תנועות הנוער ועל שוחרי טבע וכאלה.

משה גבאי: יורי, פה צריך עבודה מקצועית.

עוזי דהרי: זה להכניס חומר פנימה.

עוזי דהרי: זה לא רק טיח בחוץ.

עוזי דהרי: זה לא רק "כוחלה".

אסי שלום: אבל תנו לי רק רגע להעיר.

אסי שלום: שניה.

אסי שלום: אנחנו עבדנו כל עשר השנים האלה, שאנחנו עובדים במצדה, עם אותם אנשים שרונית מדברת עליהם.

אסי שלום: אבל יש תמיד צוות מקצועי, חוליה מקצועית, שמנחה.

יורי שטרן: ויש לכם את זה או לא?

אסי שלום: יש את זה.

אסי שלום: אנחנו גם פנינו באינטרנט כדי להביא מתנדבים מקצועיים, משמרים מקצועיים, מחו"ל, לעשות סטאז' אצלנו.

אסי שלום: אנחנו פועלים בכל המישורים.

יורי שטרן: אם אתם מממנים את ההנחיה, אז באמת גם לסטודנטים לארכיאולוגיה אפשר לפנות.

יורי שטרן: וגם אפשר, אני חושב, לפנות לקצין חינוך ראשי.

יורי שטרן: לבקש שהוא יקציב לזה אנשים.

יורי שטרן: למשל, יחידות נח"ל.

יורי שטרן: הם ממילא צריכים את החודשים האלה כדי לעבוד היכן שהוא.

יורי שטרן: אם יש הדרכה נכונה הם יכולים לסייע.

אסי שלום: הבעיה היחידה היא מה שמושון אמר, יורי.

אסי שלום: שאם אני מכשיר בן אדם, אני לא יכול לאבד אותו במשך יומיים שלושה.

יורי שטרן: לא יומיים.

יורי שטרן: אם אתה לוקח נח"ל ודואג ללינה, אתה יכול לעשות את זה בחודש.

אסי שלום: זה רעיון מצוין.

אסי שלום: אני לא יודע אם איתן יוכל - - -

משה גבאי: זאת עבודה להרבה יותר מחודש, יורי.

משה גבאי: זו עבודה - - -

קריאה: אנחנו צריכים בשביל זה סיור.

עוזי דהרי: זה לא זבנג וגמרנו.

עוזי דהרי: זה כל החומות, זה כל הווילות, זה כל המחסנים, זו מערכת אדירה.

עוזי דהרי: זה לא חודש.

יורי שטרן: אבל בכל זאת יש פה עזרה ישראלית שאפשר לקחת.

יורי שטרן: ומה אם לא יהיה כסף כמו שאתם מצפים?

יורי שטרן: או שזה ייקח זמן?

יורי שטרן: תחפשו גם כיוונים נוספים.

אסי שלום: הכיוונים הם נכונים, יורי, בהחלט.

אסי שלום: אבל, כפי שאתה רואה פה – זה למשל, ליד המקוואות.

אסי שלום: הקיר לידם ממש קרס.

אסי שלום: הקיר הזה נופל כבר על המקוואות.

אסי שלום: אם נחזור לתמונה הקודמת – קל לי מאד לשים את האבן פה ולמנוע את הנפילה, מאשר עכשיו לשחזר את כל הדבר הזה.

אסי שלום: בואו נמשיך רגע.

אסי שלום: כפי שאתה רואה, אלה דברים שעומדים לקרות.

אסי שלום: אפילו הדבר הזה, בגשם הבא יוביל לכישלון.

אסי שלום: פה יש עוד בעיה.

אסי שלום: אנחנו פה עם 400 מטר תהום.

אסי שלום: מרבית מצדה בנויה בהיקפיה.

אסי שלום: ולכן קיר כזה עלול ליפול ואין יכולת שחזור.

אסי שלום: אנחנו פה תולים פיגומים, שמים החוצה, נקשרים, עושים קורסי גובה לכל העובדים.

עוזי דהרי: זה לא עם מתנדבים.

אסי שלום: יש מקומות שנכניס מתנדבים.

יורי שטרן: יש גם מטפסי הרים.

אסי שלום: אנחנו עשינו קורסי סנפלינג.

אסי שלום: עכשיו, שתבין: עוזרים כמו המובטלים או מתנדבים, יכולים להביא את החומר עד אלינו, אבל לא להיות ממש על הפיגום.

אסי שלום: כמו כן, עוד סכנה מאד גדולה למי שעובד בדברים האלה, בכל הארץ – אתה לא יודע איך הקיר ידבר.

אסי שלום: זו לא בנייה חדשה שיצרת.

אסי שלום: אתה לא יודע מתי הוא יקרוס.

אסי שלום: היינו בטבריה פעם עם קבוצה של דרוזים, חפרנו איזשהו בור, יצאנו לארוחת צהרים וכל הבור – בזלת – קרס.

אסי שלום: זה היה קובר את כולנו שם.

אסי שלום: אין לך מדד, וזו הסכנה הגדולה פה.

אסי שלום: לכן נכון מה שעוזי אמר – צריכים בדחיפות מהירה לבוא ולדחוף חומר.

אסי שלום: פה אנחנו מדברים על הקיר הזה, שהוא בעצם הקיר המערבי של בית הכנסת.

אסי שלום: זה מערך הספסלים.

אסי שלום: כל יום שני ושלישי עושים פה טקסי בר-מצווה.

יורי שטרן: אז איך באמת אתם ממשיכים עם זרם המבקרים, כשעצם הנוכחות שלהם וכל מיני תנועות שהם גורמים יכולים לגרום פה להתמוטטות?

אסי שלום: דוגמה אחת: הירידה לארמון הצפוני, נסגרה.

אסי שלום: שתבין, הרצנו שם שנתיים פרוייקט שימור.

אסי שלום: היה לנו כסף מהאוצר.

אסי שלום: והארמון היה פתוח במשך עבודות השימור, על מנת שיחוו את זה.

אסי שלום: כיום זה כבר לא בטיחותי.

אסי שלום: נפסל.

אסי שלום: סגרנו את הירידה לארמון הצפוני.

אסי שלום: כתבנו פה – אם אתה שם לב, זה הקיר שראינו את הספסלים מהצד השני שלו.

אסי שלום: עשינו כבר טיפול לאחר שיטפון אחד, והנה זה חוזר.

אסי שלום: ויש פה התמודדות אישית, ולקחנו את הטובים בארץ.

אסי שלום: אין אדם יותר טוב ממי שעבד פה על ההזרקות ועל הפיגומים והכל.

אסי שלום: לקחנו את מספר אחת.

אסי שלום: אנחנו לא חוסכים פה בכלום.

אסי שלום: אבל הנה, שוב טיפול חוזר ולא מסובך.

אסי שלום: ויש לנו מהנדסים.

אסי שלום: יגידו לנו לסגור את בית הכנסת, נסגור את בית הכנסת.

איתן קמפבל: אני רוצה לחזור ולחדד את העניין.

איתן קמפבל: אין סכנה בטיחותית לאף אחד מהמבקרים.

יורי שטרן: אני מדבר על משהו הפוך.

יורי שטרן: אני אומר שכשמגיעים לך אלפים, אז הם מוסיפים עוד ויבראציות לאתר.

יורי שטרן: הרי אם אתה נותן לאבנים האלה לנוח קצת, יכול להיות שההתמוטטות לא תקרה.

יורי שטרן: אבל אם אתה כל פעם מוסיף תזוזות, שהמוני איש גורמים להן, אני מניח שאתה מסכן יותר ויותר את הקירות האלה.

אסי שלום: יורי, אנחנו עם יד על הדופק.

אסי שלום: אבל אמרת תזוזות.

אסי שלום: מה שקרה בשבוע שעבר – לא דיברו על זה, אבל הייתה לנו עוד רעידת אדמה, של 4.5.

אסי שלום: אנחנו על השבר הסורי-אפריקאי.

אסי שלום: הסיוט הגרוע שלנו זה שהקירות האלה הם ספוגים מים, כבדים, ופתאום יש רעידה בצורה כזו שאנחנו לא צופים, ניתן תאוצה אל ההר – ויש לנו, אנחנו בקשר עם גיאולוגים ומחקרים אינספור בנושא הזה – ובעצם ייווצר לנו אסון הרבה יותר גדול.

אסי שלום: לכן, אם הקירות יציבים – יש להם משחק.

אסי שלום: ברגע שיש להם ליבה, יש להם את הביטון הזה, שנותן להם לחיות – ברגע שזה אבן על אבן והכל ריק, זה מתחיל להיות בעיה.

יורי שטרן: אני הייתי – לא יודע, אני לא איש מקצוע, אבל אני חושב שאתם צריכים להפחית את המבקרים מכמה מהקירות החיצוניים האלה, לא רק בארמון הצפוני, אלא גם במקומות אחרים.

יורי שטרן: זה אבדן הכנסה, אבל אין לדעתי מנוס.

אסי שלום: כן עשינו את זה.

אסי שלום: כשתהיה אצלנו תראה.

עוזי דהרי: כל התקציב בנוי על ההכנסה.

רונית מורן: אבל אנחנו לא עושים דברים שהם לא בטיחותיים.

יורי שטרן: אבל אם עושים אירוע בבית הכנסת והקיר – לא יודע.

איתן קמפבל: תראה.

איתן קמפבל: הקטע של בית הכנסת פה, טופל.

איתן קמפבל: זה מה שנמצא מתחת לבית הכנסת.

יורי שטרן: אבל יש לך המשך שם.

איתן קמפבל: יש המשך, אבל הקטע פה של קיר התפר, בחדר של סוגרים שנמצא שם ליד.

יורי שטרן: טוב, אתם המומחים.

משה גבאי: אין סיכון לציבור.

יורי שטרן: שוב אני אומר: לא סיכון למטייל, זה סיכון לאתר.

אסי שלום: תראה, כשעשינו את זה, בית הכנסת לא היה סגור, אבל סגרנו את האגף הזה, שמאפשר כניסה.

אסי שלום: את זה אנחנו עושים כל הזמן.

אסי שלום: זו הרמפה של הרומאים.

אסי שלום: הסוללה.

אסי שלום: היא גם כן הולכת ונשטפת.

יורי שטרן: טוב, הם לא בנו את זה לאלפיים שנה.

אסי שלום: תראה פה, יורי, אתן לך דוגמה.

אסי שלום: אז היה העניין של לקרב את המים ,בעת העתיקה, ואנחנו מרחיקים אותם.

אסי שלום: אנחנו פה שואבים.

יורי שטרן: זה מקווה, כן?

אסי שלום: זו בריכה שאוספת מים מהגג.

אסי שלום: ביום גשם סתם, טפטוף קל, גג בית המרחץ נתן לי 900 ליטר מים.

אסי שלום: אספתי אותם.

אסי שלום: מה שאנחנו רואים פה בעצם זה מים שחודרים לתוך הבריכה הזו, וכאן הטיח מתפורר.

אסי שלום: וזה אותו טיח, יום אחרי זה – נופל.

אסי שלום: ואמרת בלתי הפיך?

אסי שלום: כן, פה זה בלתי הפיך.

אסי שלום: אני פה צריך לבוא ובעצם לטייח עם חומרים תואמים אבל חדשים.

אסי שלום: ואז זה כבר פחות יעיל.

יורי שטרן: טוב.

יורי שטרן: תראו.

יורי שטרן: מה שאני הייתי עושה זה באמת ישיבת חירום עם כמה גורמים בשביל לקדם פתרונות מיידיים באותם המקומות שזה אפשרי.

יורי שטרן: לא איפה שאתה צריך באמת אנשי מקצוע מיוחדים, וכולי, אלא במקום שבהדרכה קצרה כל אחד יכול, באמת, לתקן משהו.

יורי שטרן: אני הייתי פונה לקצין חינוך ראשי.

יורי שטרן: אני מוכן לדבר אתו.

משה גבאי: מחר הוא יהיה פה.

משה גבאי: מחר יש פה ועדה.

משה גבאי: אצל אילן שלגי.

יורי שטרן: נכון.

יורי שטרן: אתם יודעים מה?

יורי שטרן: אני אדבר עם אילן ואני מציע שמישהו מכם יבוא מחר.

משה גבאי: אני אהיה פה.

יורי שטרן: אוקי.

יורי שטרן: אז דברו אתו, כי אני חושב שהוא יכול למצוא גם כוחות זמינים יותר.

יורי שטרן: ויש קיבוצים באזור, אולי עין-גדי, שיכולים אולי להתחבר לתוכנית.

יורי שטרן: כי אם אתה מבטיח לינה – בעצם הנחלאים יכולים גם לגור באתר עצמו.

יורי שטרן: רק מוסיף רומנטיקה.

משה גבאי: יורי, את המאמץ אנחנו צריכים לעשות על אברהם הירשזון.

משה גבאי: הוא מוכן לזה, הוא רק מחכה לך עכשיו.

יורי שטרן: בסדר.

יורי שטרן: אני רק אומר לך שכל הדברים האלה, גם כשהם קורים בקצב רצחני – שלא מאפיין את המערכות שלנו – אחר כך יש עוד אלף חתימות בדרך, ועוד זמן.

אסי שלום: אנחנו עובדים, בינתיים.

אסי שלום: אתה רואה?

אסי שלום: זה פלקט שאנשים ייראו כשהם באים היום להר.

אסי שלום: זה בעצם קטע החומה הכי מסוכן, שעומד מעל הגשר החדש שמוביל מהרכבל אל הכניסה להר.

אסי שלום: פה אנחנו עובדים, תלויים באוויר, והעסק מתייצב.

יורי שטרן: אני רק מאחל לכם כאנשי מקצוע, לאנשי רשות העתיקות במיוחד, שכל מה שיישאר בזיכרון מהאירוע הזה זה הרבה מאמרים על איך משחזרים אתר היסטורי שספג נזקי טבע, וזה יהיה ניסיון בעל ערך עולמי.

יורי שטרן: תודה רבה.

יורי שטרן: ובהצלחה.

משה גבאי: אנחנו נעשה גם סיור.

יורי שטרן: בסדר, אבל תתאמו.

יורי שטרן: תביאו את כל המכתבים והכל.

יורי שטרן: אל תשכחו לעשות את זה.

יורי שטרן: תודה רבה.